22.2.2009

**Hyvinkää ja Riihimäki yhteen**

Jätin tammikuussa Riihimäen kaupunginvaltuustolle aloitteen, jossa esitän Riihimäen ja Hyvinkään kuntaliitosta sekä siirtymistä pormestarimalliin vuonna 2012.

Sanatarkasti aloitteeni kuuluu:

”Riihimäen kaupungin talouden useat tunnusluvut ovat huolestuttavassa suuntauksessa.

Joulukuussa 2008 kaupunginvaltuustossa hyväksytyn talousarvion ja taloussuunnitelman 2009 – 2011 mukaan Riihimäen kaupungin tilinpäätösten alijäämä vuosina 2009 - 2011 tulee olemaan yhteensä 15,8 miljoonaa euroa. Todellisuudessa alijäämä tulee olemaan lähes 30 miljoonaa euroa. Taloussuunnitelman mukaan velkakanta vuonna 2011 tulee olemaan 121 miljoonaa euroa. Kuntaveroprosentti on nyt 19,00 % ja se on jo nyt selvästi suurempi kuin Suomessa keskimäärin.

Hyvinkään kaupunki esitti vuonna 2006 neljän kunnan (Riihimäki, Hyvinkää, Hausjärvi ja Loppi) yhdistymisen etujen ja haittojen sekä vaikutusten selvittämistä. Selvitystyö valmistui vuonna 2007, mutta mihinkään konkreettisiin toimenpiteisiin ei ole ryhdytty.

Riihimäen kaupungin taloudellisen ja toiminnallisen tilanteen pelastamiseksi teen kolme esitystä: esitän, että Riihimäen ja Hyvinkään kaupungit ryhtyvät selvittämään kahden kunnan (Riihimäen ja Hyvinkään) kuntaliitoksen etuja ja haittoja sekä vaikutuksia; esitän, että Riihimäen ja Hyvinkään yhteinen kaupunki aloittaa 1.1.2012 alkaen; esitän, että Riihimäen kaupunki siirtyy pormestarimallin käyttöön 1.1.2012 alkaen.”

Selvitystyö tulisi tehdä tämä vuoden aikana ja päätökset vuonna 2010. Jos päätökset ovat myönteisiä, uusi yhteinen kaupunki aloittasi vuoden 2012 alussa.

Toivon, että kuntaliitoksesta käydään rakentavaa ja vilkasta sekä tosiasioihin perustuvaa keskustelua Hyvinkää-Riihimäki – akselilla.